text: Marc Solsona proposa un pla de rescat amb ajuts directes per al sector de l'hostaleria, pimes i autònoms – Comarques de Ponent
  Marc Solsona proposa un pla de rescat amb ajuts directes per al sector de l'hostaleria, pimes i autònoms
  Text: Redacció / Foto: PDeCAT
  El cap de llista del PDeCAT per Lleida, Marc Solsona ha posat avui accent lleidatà a la proposta de la candidata del partit a la presidència de la Generalitat, Àngels Chacón, en el sentit de plantejar un pla de rescat per aquells negocis que estan tancats com a conseqüència de les restriccions imposades pel Govern.
  Solsona ho ha explicat en una compareixença celebrada a l'eix comercial de Lleida en la qual ha estat acompanyat per diferents membres de la candidatura i càrrecs del partit, com ara els alcaldes Joan Gilart (Alpicat), Antoni Carré (Benavent de Segrià), Maria José Erta (Vilaller), Ramon Consola (Bell-lloc), Marcel Pujol (Castellserà) i Joan Eroles (Preixens), a més d'Aida Gabernet.
  Solsona ha recordat que Àngels Chacón ja va anunciar que, per aquest sector, fa falta "un pla de rescat de 2.500 euros al mes mentre aquestes activitats estiguin tancades", per així poder fer front a les obligacions fiscals que tenen malgrat el tancament. El portaveu del PDeCAT ha lamentat que aquests sectors "han quedat assenyalats com a culpables d'una pandèmia que no és culpa de l'activitat econòmica, sinó que és un tema de salut general comunitari, i per això nosaltres critiquem enèrgicament aquest assenyalament".
  Marc Solsona ha enllaçat el pla de rescat amb la llei de competitivitat que el PDeCAT planteja per a les Terres de Lleida, l'Alt Pirineu i l'Aran, i que està "emmarcada en el nou estatus polític, cultural, social, econòmic i també comercial i industrial", que la formació vol implementar sota el lema del #DefensemLoNostre i que pretèn deixar enrere la política de partits per intentar generar "polítiques reals i efectives" que articulin "una estratègia de territori".
  Solsona ha acabat dient que "el millor subsidi és un lloc de treball", de manera que, amb la situació actual, i el carrer Major de Lleida n'és una bona prova de la situació critica, cal generar "una xarxa d'ajuts directes a les pimes, als comerços i als autònoms per generar una certa confiança en un entorn d'extrema incertesa".